L'emissora municipal de l'Eliana commemora el Dia Mundial de la Ràdio
14 de febrer de 2020

L'emissora municipal de l'Eliana Ràdio Túria (90.6 FM) ha participat aquest dijous, 13 de febrer, en el programa especial de la Xarxa d’Emissores Municipals Valencianes per a commemorar el Dia Mundial de la Ràdio.

La ràdio local ha estat secundada per segon any consecutiu per l'alcalde de l'Eliana, Salva Torrent, i el regidor de Comunicació, Jorge Pérez Comeche, que junt a Pedro Uris han participat en una tertúlia especial entorn a aquesta efemèride i als principals projectes de futur per al municipi.

El programa matinal, emés en directe des de la Plaça de Manises de València, va estar inaugurat pel President de la Generalitat Valenciana, Ximo Puig, el president de la Federació Valenciana de Municipis i Províncies (FVMP), Rubén Alfaro, el president de la Diputació de València, Toni Gaspar, i la Primera Tinenta d'Alcalde de València, Sandra Gómez.

A més de Ràdio Túria, en la transmissió en directe han participat altres 20 emissores i ha comptat amb la intervenció del seu director, Manolo Villada, qui ha parlat sobre la història i evolució de les emissores més veteranes que, com en el cas de l'Eliana ràdio degana a la comarca de Camp de Túria, el mes vinent d'octubre complirà 28 anys.

Aquest programa de la Xarxa dirigit per la periodista elianera Helena Montaner ha repassat la salut d'aquest mitjà de comunicació i ha comptat amb les actuacions en directe del grup musical valencià “Poetes Anònims”.

El regidor Jorge Pérez Comeche ha volgut agrair al President de la Generalitat, Ximo Puig, i al President de la Diputació, Toni Gaspar, així com a la FVMP el seu foment del municipalisme i la vertadera autonomia dels Ajuntaments, “impulsant aquesta Xarxa que vertebra els municipis de tota la Comunitat”.

Per la seua part l'alcalde, Salva Torrent, ha posat en valor la ràdio de proximitat, testimoni dels esdeveniments de la nostra història recent i garant de la democràcia. A més, ha volgut felicitar a tots aquells professionals i col·laboradors que la sustenten, pels seus micròfons han passat centenars de col·laboradors, “alguns dels quals fins i tot han arribat a trobar la seua vocació professional”, ha conclòs.